b'\n_START_ARTICLE_\nSantander Consumer Bank\n_START_SECTION_\nOrganisering\n_START_PARAGRAPH_\nSantander Consumer Banks nordiske hovedkontor ligger p\xc3\xa5 Lysaker i Norge, med filialer i Sverige og Danmark, og datterselskap i Finland. Banken opererer med norsk banklisens, og er regulert av det Norske Finanstilsynet. Santander er medlem av Bankenes sikringsfond.\n_START_SECTION_\nEierskap\n_START_PARAGRAPH_\nSantander Consumer Bank AS er et heleid datterselskap av Santander Consumer Finance, som igjen er eid av det spanske finanskonsernet Banco Santander. Banco Santander er et av verdens st\xc3\xb8rste finanskonsern og den andre st\xc3\xb8rste banken i Eurosonen m\xc3\xa5lt i markedsverdi. Banco Santander 144 millioner kunder, over 13 000 filialer og mer enn 200 000 ansatte .\n_START_SECTION_\nBilfinansiering\n_START_PARAGRAPH_\nSantander Consumer Bank er Nordens st\xc3\xb8rste bilfinansieringsselskap. Per 2018 var NOK 128 mrd. utl\xc3\xa5nt til bilkunder over hele Norden. Det utgj\xc3\xb8r i underkant av 80 prosent av selskapets totale utl\xc3\xa5nsportef\xc3\xb8lje._NEWLINE_Santander tilbyr bill\xc3\xa5n og leasing til privatpersoner og bedrifter via internett og gjennom partnerskap med 22 bilmerker og mer enn 5600 forhandlere, samt finansiering og importavtaler for forhandlere._NEWLINE_I 2018 lanserte Santander, sammen med Kverneland bil, en markedstest av bilabonnementet Shft. Tjenesten tilbyr abonnement av bil p\xc3\xa5 m\xc3\xa5nedsbasis, uten bindingstid og startleie, hvor brukeren kan endre bil etter behov.\n_START_SECTION_\nSalgsfinansiering\n_START_PARAGRAPH_\nEn stor del av Santanders virksomhet mot bedriftsmarkedet er knyttet til salgsfinansiering, hvor bedrifter kan tilby finansiering av varene de selger og kundene f\xc3\xa5r mulighet til utsatt betaling og/eller avbetaling av kj\xc3\xb8pesummen. Santanders st\xc3\xb8rste samarbeidspartner er Elkj\xc3\xb8p.\n_START_SECTION_\nAndre forbrukertjenester\n_START_PARAGRAPH_\nSantander tilbyr ogs\xc3\xa5 h\xc3\xb8yrentekonto, forbruksl\xc3\xa5n og kredittkort.\n_START_SECTION_\nHistorie\n_START_PARAGRAPH_\nSantander Consumer Bank ble formelt sett stiftet i 2001 under navnet Bankia Bank, men selskapet har r\xc3\xb8tter som g\xc3\xa5r helt tilbake til 1963 da Elcon Finans ble etablert. Begge selskapene ble kj\xc3\xb8pt av Santander Consumer Finance og i 2005 ble de fusjonert til Santander Consumer Bank.\n_START_SECTION_\nOppkj\xc3\xb8p og fusjoner\n_START_PARAGRAPH_\nI 1963 ble finansieringsselskapet Elcon Finans (da Elcon Leasing) etablert. Elcon var Norges st\xc3\xb8rste finansieringsselskap med en omsetning p\xc3\xa5 rundt 2 mrd. kr og filialer ogs\xc3\xa5 i Sverige og Danmark. Selskapet ble i 2004 kj\xc3\xb8pt av Santander Consumer Finance, som videref\xc3\xb8rte bilfinansieringsvirksomheten, men videresolgte virksomhetene innen leasing og faktoring til franske Soci\xc3\xa9t\xc3\xa9 G\xc3\xa9n\xc3\xa9rale._NEWLINE_Den nettbaserte kredittkortbanken Bankia Bank ble startet i 2001, og var den f\xc3\xb8rste banken som tilb\xc3\xb8d helt gebyrfrie kredittkort i det norske markedet. I 2005 ble banken solgt for 435 millioner kroner til Santander Consumer Finance._NEWLINE_I 2005 fikk Santander Consumer Finance sammen med Elcon Finans og Bankia Bank tillatelse til \xc3\xa5 fusjonere de to selskapene, og det fusjonerte selskapet fikk navnet Santander Consumer Bank AS._NEWLINE_GE Money Bank ble en del av Santander Consumer Bank i Norge da Santander Consumer Finance i 2014 kj\xc3\xb8pte GE Capitals enheter for forbruksfinansiering i Norge, Sverige og Danmark, kjent som GE Money Bank. Selskapene fusjonerte 1. juli 2015.\n_START_SECTION_\nBetalingstjenester\n_START_PARAGRAPH_\nSantander var en av de to f\xc3\xb8rste bankene (ved siden av Nordea) som tilb\xc3\xb8d kontaktl\xc3\xb8se betalinger med Apple Pay i Norge fra lanseringsdatoen 20. juni 2018.\n_START_SECTION_\nSponsorater\n_START_PARAGRAPH_\nSantander globalt er sponsor av UEFA Champions League i tre \xc3\xa5r fra 2018-2019 sesongen. Selskapet har fra 2016-2017 sesongen hatt en tittelavtale med den spanske toppligaen, som gj\xc3\xb8r den kommersielt kjent som LaLiga Santander. Santander har ogs\xc3\xa5 sponset den s\xc3\xb8ramerikanske klubbturneringen Copa Libertadores siden 2008._NEWLINE_I Norge er Santander partner av Chooose og Right to Play, og sponsor for Norges Fotballforbund med hovedfokus p\xc3\xa5 E-sport, aldersbestemte landslag og barnebreddefotball 6-7 \xc3\xa5r. Sommeren 2018 samarbeidet Santander med Chooose for \xc3\xa5 gj\xc3\xb8re fotballturneringen Norway Cup klimapositiv._NEWLINE_Santander var fra 2014-2018 hovedsponsor for Aukland-br\xc3\xb8drenes langl\xc3\xb8pslag som da gikk under navnet Team Santander. Laget har siden skiftet navn til Team Ragde Eiendom._NEWLINE_Den finske og danske delen av Santanders virksomhet sponser begge det internasjonale veldedighetssykkellaget Team Rynkeby og i Danmark er banken samarbeidspartner med den danske kreftforeningen Kr\xc3\xa6ftens Bek\xc3\xa6mpelse.'